114. ΠΡΟΕΔΡΙΚΟ ΔΙΑΤΑΓΜΑ της 27 Μαρτ./19 Απρ. 1984 (ΦΕΚ Δ'  272) Συνέπειες μεταβίβασης ακινήτου ανεγερθέντων με αδεία οικογενειακής στέγης. Έχοντας υπόψη: 1.Το άρθρ. 41 παρ. 7 του Νόμ. 1337/1983 «Για επέκταση πολεοδομικών σχεδίων, οικιστική ανάπτυξη και λοιπές ρυθμίσεις». 2.Την υπ' αριθ. 89/1984 γνωμοδότηση του Συμβουλίου της Επικρατείας, με πρόταση του Υπουργού Χωροταξίας, Οικισμού και Περιβάλλοντος, αποφασίζουμε: Άρθρ.1.-1.Εφόσον μέσα σε μια 5ετία από την έκδοση της ειδικής άδειας για ανέγερση οικογενειακής στέγης γίνουν μεταβιβάσεις εν ζωή του ανεγερθέντος ακινήτου ή τμήματός του, που καλύπτει τον επιπλέον συντελεστή δόμησης, επιβάλλεται η καταβολή ειδικού τέλους, που ορίζεται σε 0,90 της αξίας της γης που θα χρειαζόταν επίπλέον, να υπάρχει στη θέση αυτή, για να πραγματοποιηθεί, σύμφωνα με τους ισχύοντες στην περιοχή όρους δόμησης, η επιπλέον επιφάνεια που εγκρίθηκε για την κατασκευή της οικογενειακής στέγης. 2.Κατά την εφαρμογή του παρόντος άρθρου για να ευρεθεί η διαφορά στο συντελεστή δόμησης, λαμβάνονται υπόψη οι όροι δόμησης που ίσχυαν στην περιοχή κατά την έκδοση της ειδικής οικοδομικής άδειας οικογενειακής στέγης. Εάν αυτοί είναι δυσμενέστεροι για τον δικαιούχο οικογενειακής στέγης είτε από αυτούς που ίσχυσαν οποτεδήποτε κατά το προ της υποβολής της αιτήσεως άδειας οικογενειακής στέγης δωδεκάμηνο, είτε από αυτές που ισχύουν κατά το χρόνο της μεταβίβασης, τότε λαμβάνονται υπόψη οι ευμενέστεροι αυτοί όροι δόμησης. 3.Υποχρέωση καταβολής του ανωτέρω τέλους δεν υφίσταται σε περίπτωση μεταβίβασης σε κάποιο από τα μέλη της οικογένειας που αναγράφονται στην ειδική άδεια. Εφόσον όμως επιχειρηθεί και νέα μεταβίβαση προς τρίτο πριν από την παρέλευση της 5ετίας, από την έκδοση της άδειας, καταβάλλεται το τέλος από τον μεταβιβάζοντα. 4.Όμοιο τέλος καταβάλλεται σε περίπτωση ανέγερσης της οικοδομής με το σύστημα της αντιπαροχής. Η είσπραξη του τέλους αυτού βεβαιώνεται πριν από την έκδοση της οικοδομικής άδειας και αναγράφεται στα σχετικά συμβόλαια. Το τέλος αυτό δεν επιστρέφεται σε περίπτωση που για οποιοδήποτε λόγο δεν εκτελεσθούν οι οικοδομικές εργασίες, ούτε οφείλεται εκ νέου σε περίπτωση αναθεώρησης της άδειας που δεν συνεπάγεται αύξηση της εκμετάλλευσης του οικοπέδου. 5.Το τέλος αυτό των παρ. 1 και 2 αποτελεί έσοδο του Ειδικού Ταμείου Εφαρμογής Ρυθμιστικών και Πολεοδομικών Σχεδίων (Ε.Τ.Ε.Ρ.Π.Σ.) και βαρύνει τον ή τους δικαιούχους οικογενειακής στέγης που επιχειρούν τη μεταβίβαση. 6.Το τέλος υπολογίζεται βάσει της αξίας της γης, όπως αυτή λαμβάνεται υπόψη κατά τις διατάξεις περί φορολογίας μεταβίβασης ακινήτων. 7.Το παραπάνω τέλος καταβάλλεται υπέρ του ΕΤΕΡΠΣ στο Δημόσιο Ταμείο και αποδίδεται στο ΕΤΕΡΠΣ εντός 3μήνου. Το τριπλότυπο διατηρείται στο αρχείο του Συμβολαιογράφου και ο αριθμός του μνημονεύεται στη συμβολαιογραφική πράξη για τη μεταβίβαση ή για την ανέγερση του ακινήτου με αντιπαροχή. Κατά τα λοιπά εφαρμόζεται η παρ. 4 του άρθρ. 4 του Νόμ. 720/1977 «περί εξαιρέσεως από της κατεδαφίσεως αυθαιρέτων κτισμάτων, επιβολής ειδικών τελών επί οικοδομικών εργασιών εκτελουμένων κατά τας διατάξεις του άρθρ. 102 του Ν.Δ. 8/1973 και του άρθρ.Ι του Α.Ν. 395/1968 και ρυθμίσεως ετέρων πολεοδομικών θεμάτων» (ΦΕΚ 297/Α), όπως αντικαταστάθηκε με το άρθρ. 3 του Νόμ. 880/1979 «περί καθορισμού ανωτάτου ορίου συντελεστού δομήσεως, εισαγωγής του θεσμού μεταφοράς συντελεστού δομήσεως και ετέρων τινών διαρρυθμίσεων της πολεοδομικής νομοθεσίας», (ΦΕΚ 58/Α) ως και η υπ' αριθ. Κ.9076/209/31.10.79 «περί της διαδικασίας, βεβαιώσεως και εισπράξεως του κατά τις διατάξεις του άρθρ. 4 του Νόμ. 720/1977, όπως ισχύει, ειδικού τέλους «κοινή απόφαση του Υπουργού Οικονομικών και του Υφυπουργού Δημοσίων Έργων (ΦΕΚ 1052/Β΄). Άρθρ.2.-Η ισχύς του παρόντος Δ/τος αρχίζει από τη δημοσίευσή του στην Εφημερίδα της Κυβερνήσεως.